Snublesten for Jacob Scharff på Hønefoss.  Foto: Christian Michelides 
**Jacob Scharff** (født 26. oktober 1908 i Oslo, død i 1942 i Auschwitz) var en norsk fiolinist og komponist. Han komponerte blant annet flere tango-melodier, deriblant «Skjønne Sorina» som vant bladet Rytmes Schlagerkonkurranse i 1942.[] Teksten til denne melodien var skrevet av Arne Paasche Aasen.

Familien Scharff flyttet fra Oslo til Hønefoss i 1915. Der var det en rikt musikliv, meget takket være den landskjente trekkspillvirtuosen Harald Henschien, som startet en trekkspillfabrikk der. Jacob Scharff ble allerede i slutten av tenårene med i en trio som var Harald Henschiens faste akkompagnatører; en annen av trioens medlemmer var den noe yngre Erik Tronrud. Med årene opptrådte Scharff og Tronrud også som en fast duo.

Han hadde fått fiolinundervisning av musikeren, dirigenten og komponisten Leif Halvorsen, og tok selv imot fiolinelever på Hønefoss på slutten av 1920-tallet og inn på 1930-tallet. Han var sønn av butikkinnehaveren Alexander Moses (Alex.) Scharff, og våren 1935 gikk Jacob Scharff inn som partner i sin fars forretning. Samme år begynte han å fremføre offentlig sine egne komposisjoner, og lokalpressen på Ringerike roste dansemusikken som Scharff hadde skrevet. På denne tiden hadde han allerede spilt inn flere plater med sin faste medmusikant, trekkspilleren Erik Tronrud, og musikken deres hadde også blitt fremført i radio. Etter en konsert i Moss i 1937 skrev musikkanmelderen i Moss Dagblad blant annet:

> «Den uomstridelig beste av dem alle sammen var Erik Tronrud, men ellers var de jevnt gode alle sammen, og programmet var både allsidig og velvalgt. Fiolinisten Jacob Scharff gjorde fortjent lykke, og steppdanserne Mac Eric's var underholdende, men hadde igrunnen ikke noe nytt på området å by frem.»
> 
> 

I 1941 skrev Ringerikes Blads anmelder i forkant av den siste konserten i en serie:

> «Jacob Scharff spiller også Czardas av Monti og hans ypperlige fiolinsolo blev hilst med minuttlangt bifall ved de forrige opførelser.»
> 
> 

I mars 1942 vant Scharffs tangokomposisjon «Zigane» tredjeprisen i en slagerkonkurranse avholdt av musikkmagasinet *Rytme*. Arrangøren mottok over 500 konkurransebidrag; vinneren ble foxtrotten «Over blånende fjell» av Kolbjørn Svendsen. Dommere i konkurransen var norske avdelingsdirektører fra de fire plateselskapene Telefunken Grammofonselskap, Odeon, His Master's Voice og Columbia.

Scharff var av jødisk herkomst, og ble arrestert av Stapo 26. oktober 1942, da det nazistiske statspolitiet hadde en masseaksjon for å pågripe alle jøder i Norge. Også faren og andre familiemedlemmer ble pågrepet. Etter å ha sittet fengslet i fangeleiren Berg ved Tønsberg, ble familien deportert til Tyskland. Jacob Scharff ble myrdet i gasskamrene i konsentrasjonsleiren Auschwitz under andre verdenskrig. Også hans far Alexander Moses Scharff og seks andre av Jacob Scharffs slektninger led den samme skjebnen; fire av dem var hans tre yngre brødre, hans svigerinne og to små nevøer født i 1940 og 1941. Jacobs mor Gitel Scharff var innlagt på sykehus i Tønsberg i oktober 1942, og berget livet fordi hun forble innlagt i Tønsberg resten av krigen. Jacobs søster Cecilie bodde i København med sin ektemann, og flyktet til Sverige i 1943.

Minnesmerker
------------

I 2012 ga Anne Gro Christensen ut boken *Gitels bok*, som er en dokumentar om familien Scharff.

Den 12. juni 2014 ble det lagt ned snublestener til minne om familien Scharff på Hønefoss.

Referanser
----------

1. 1 2 3 4  «Snublesteiner: Jacob Scharff». «Jacob Scharff ble født den 26. oktober 1908 i Oslo som eldste sønn av Gjertrud Gitel (f. Koklin, 1882 i Kreslavl, Latvia) og Alexander Moses Scharff (f. 1882 i Kreuzberg, Latvia). Jacob hadde fire søsken: Cecilie (f.1907), Herman Rafael (f. 1911), Julius Meilach (f. 1914) og Jessy (f. 1921). Familien flyttet fra Oslo til Hønefoss i 1915.»
2. ↑  «Gjenhør med Henschien». *Finnmark Dagblad*. Norge;Troms og Finnmark;;Hammerfest. 11. oktober 1979.
3. ↑  «Skriver trekkspillhistorie». *Ringerikes Blad*. 24. desember 1999.
4. 1 2  «Jacob Scharff og Erik Tronrud (Annonse)». *Hadeland*. Gran. 31. august 1935. «- kjent fra radio og grammofon - mottar spilling til konsert og dans.»
5. 1 2  «Trekkspillkonserten igår». *Moss Dagblad*. 23. november 1937.
6. 1 2  «Korforeningens konsert-revy». *Ringerikes Blad*. 22. mars 1941.
7. ↑  «Violinundervisning (Annonse)». *Ringerikes Blad*. Ringerike. 28. september 1928. «kr. 2,50 per time. Jacob Scharff, elev av koncertm. Leif Halvorsen»
8. ↑  «Meddelelse (Annonse)». *Ringerikes Blad*. 12. april 1935.
9. ↑  «"Rytme"'s schlagerkonkurranse». *Ringerikes Blad*. 21. mars 1942.
10. ↑  «(Artikkel)». *Dagsposten : Trønderen*. 20. mars 1942. «Kaare Ingemamn Pedersen fikk 2nen pris på 300 kroner for valsen «Kjærlighetens melodi» og Jacob Scharff 3dje pris 200 kroner for tangoen «Zigane»»
11. 1 2  «Innkalling til hovedforhandling i dødsformodningssak». *Ringerikes Blad*. 4. desember 1948.

|  |  |
| --- | --- |
| Oppslagsverk/autoritetsdata | Fangeregisteret **·** Våre falne

 |